Skoolgeveg eindig tragiesArgieffoto: Nico Strydom ŉ 17-jarige leerder verskyn Donderdag in die hof nadat hy na bewering Woensdag twee leerders tydens ŉ geveg by ŉ hoërskool met ŉ mes aangeval het. Maj. Thulani Zwane, provinsiale polisiewoordvoerder van KwaZulu-Natal, het Donderdag gesê daar word beweer dat die seun Woensdag om 08:00 deel was van ŉ groep seuns wat in ŉ geveg betrokke was by ŉ hoërskool in die Nsuze-omgewing buite Tongaat. “Die verdagte het glo tydens die geveg ŉ mes uitgeruk en ŉ 17-jarige leerder noodlottig gewond. ŉ 18-jarige leerder is ook verskeie kere tydens die voorval gesteek,” het Zwane gesê. Die verdagte, wat van dieselfde skool is, het daarna van die toneel gevlug. ŉ Saak van moord en aanranding met die doel om ernstig te beseer, is by die Nsuze-polisiestasie aanhangig gemaak. Speurders het begin ondersoek instel en die seun is later die dag in die omgewing vasgetrek. Die saak sal in die rondgaande hof in Nsuze voorkom.